Kommer oor ‘ontbinde liggaam’ lei tot perlemoenvondsDie stank by die huis het bure onraad laat vermoed en die polisie het eindelik beslag gelê op duisende eenhede perlemoen. (Foto: SA Polisie) Kommer oor die stank wat uit ŉ huis in Korsten in Gqberha (Port Elizabeth) gekom het, het die polisie tot ŉ groot perlemoenvonds gelei. Bure het die polisie ontbied omdat hulle vermoed het daar is moontlik ŉ ontbinde lyk in die huis, sê kol. Priscilla Naidu, Oos-Kaapse polisiewoordvoerder. Lede van die Gelvendale-polisie is Dinsdag omstreeks 14:00 na die huis. “Daar was niemand tuis nie en die polisie moes ŉ deur oopbreek. Hulle het afgekom op nat en gedroogde perlemoen, asook verwerkingstoerusting wat branders, emmers en vrieskaste ingesluit het.” Die polisie het beslag gelê op 471 eenhede gedroogde perlemoen en 4 396 eenhede nat perlemoen. Die algehele waarde daarvan is sowat R688 000. Beslag is ook gelê op al die toerusting en die perlemoen sal nou by die departement van bosbou, visserye en omgewingsake gestoor word. Genl.maj. Vuyisile Ncata het inwoners wat die polisie na die huis gelei het, bedank. “Verhuurders word gewaarsku dat hul eiendomme aan die staat verbeurd verklaar kan word indien hul huurders die persele vir misdadigheid gebruik. Ons sal in hierdie verband saam met die betrokke owerhede werk,” sê Ncata. “Eiendomseienaars moet ŉ ondersoek na huurders doen voordat hulle die eiendom verhuur en moet gereeld besoek by die persele aflê. Ingevolge die Wet op die Voorkoming van Georganiseerde Misdaad kan daar op die eiendom beslag gelê word. “As ons inligting ontvang dat misdade in huise, woonstelle of buitegeboue gepleeg word, sal ons ondersoek instel.”